b'\n_START_ARTICLE_\nLeslie Nielsen\n_START_SECTION_\nTidligt liv\n_START_PARAGRAPH_\nNielsen blev f\xc3\xb8dt den 11. februar 1926 i Regina i Canada. Hans mor, Mabel Elizabeth (f\xc3\xb8dt Davies), var en walisisk indvandrer, og hans far, Ingvard Eversen Nielsen, var en danskf\xc3\xb8dt konstabel i Royal Canadian Mounted Police._NEWLINE_Nielsen havde to br\xc3\xb8dre. Hans storebror, Erik Nielsen (1924\xe2\x80\x932008), var Canadas vicepremierminister fra 1984 til 1986. Ingvard slog sin kone og sine s\xc3\xb8nner, og Leslie l\xc3\xa6ngtes v\xc3\xa6k. Lige efter studentereksamen meldte han sig til Royal Canadian Air Force, selv om han havde nedsat h\xc3\xb8relse (han bar h\xc3\xb8reapparat det meste af sit liv)._NEWLINE_Hans onkel Jean Hersholt var skuespiller kendt for sin rolle som Dr. Christian i radioserien af samme navn og i tv-serier og film. I en artikel i Boston Globe forklarede Nielsen i 1994: "Jeg l\xc3\xa6rte meget tidligt, at n\xc3\xa5r jeg n\xc3\xa6vnte min onkel, s\xc3\xa5 kikkede folk p\xc3\xa5 mig som om jeg var den st\xc3\xb8rste l\xc3\xb8gner i verden. S\xc3\xa5 tog jeg dem med hjem og viste dem fotos, og tingene \xc3\xa6ndrede sig ret drastisk. S\xc3\xa5 jeg begyndte at tro, at m\xc3\xa5ske var denne skuespillerbranche ikke s\xc3\xa5 d\xc3\xa5rlig en id\xc3\xa9, selv om jeg var meget genert omkring det og manglede mod til det. Min onkel d\xc3\xb8de ikke l\xc3\xa6nge efter at jeg kunne begynde at l\xc3\xa6re ham at kende. Jeg er ked af, at jeg ikke havde mulighed for at l\xc3\xa6re ham bedre at kende."_NEWLINE_Nielsen boede flere \xc3\xa5r i Fort Norman (nu Tulita) i Northwest Territories, hvor hans far var udstationeret for Royal Canadian Mounted Police. Som 17-\xc3\xa5rig, efter at have f\xc3\xa5et studentereksamen fra Victoria Composite High School i Edmonton, kom Nielsen ind i Royal Canadian Air Force og modtog tr\xc3\xa6ning som luftskytte under den sidste del af 2. verdenskrig (han var for ung til at blive fuldt ud udl\xc3\xa6rt eller til at blive sendt udenlands). Han arbejdede kortere tid som discjockey p\xc3\xa5 en radiostation i Calgary i Alberta, f\xc3\xb8r han blev optaget p\xc3\xa5 Lorne Greene Academy of Radio Arts i Toronto. Mens han l\xc3\xa6ste i Toronto, modtog Nielsen et stipendium til at l\xc3\xa6se p\xc3\xa5 teaterskolen Neighborhood Playhouse i New York. Derefter fulgte han Actors Studio, indtil han dukkede op p\xc3\xa5 fjernsyn for f\xc3\xb8rste gang i 1948 i et afsnit af Westinghouse Studio One sammen med Charlton Heston, en rolle han fik 75 USD for.\n_START_SECTION_\nTidlig karriere\n_START_PARAGRAPH_\nNielsens karriere begyndte med dramatiske roller p\xc3\xa5 tv i Fjernsynets guldalder, og han optr\xc3\xa5dte p\xc3\xa5 50 liveprogrammer p\xc3\xa5 TV i 1950\'erne.  Nielsen har udtalt, at der "... ikke var meget guld over l\xc3\xb8nnen, vi fik kun 75 eller 100 dollar per afsnit." Hans distinkte stemme blev anvendt som fort\xc3\xa6llerstemme i en r\xc3\xa6kke dokumentarer og reklarmer, men med f\xc3\xa5 undtagelser var hans tidlige arbejde som skuespiller ikke fuldt af de store begivenheder. Hal Erickson fra Allmovie har beskrevet det s\xc3\xa5ledes: "...meget af Nielsens tidlige arbejde skilte sig ikke ud, han var bare en smuk mand i en branche overfyldt med smukke m\xc3\xa6nd." I 1956 fik han sin filmdebut i musicalfilmen Vagabondernes konge, instrueret af Michael Curtiz. I Seattle Post-Intelligencer fortalte Nielsen, at han husker Curtiz som "en sadist, en charmerende sadist, men en sadist". Selv om filmen ikke var nogen publikumssucces, s\xc3\xa5 havde Nielsen tiltrukket sig produceren Nicholas Nayfacks opm\xc3\xa6rksomhed, og han blev tilbudt en audition til en rolle i science fiction-filmen  Kampen p\xc3\xa5 d\xc3\xb8dskloden, hvilket f\xc3\xb8rte til, at Nielsen fik en langtidskontrakt med Metro-Goldwyn-Mayer (MGM)._NEWLINE_Kampen p\xc3\xa5 d\xc3\xb8dskloden blev en \xc3\xb8jeblikkelig succes, og roller i andre MGM-film som Ransom! (1956), Er kvinder s\xc3\xa5dan? (1956) og Hot Summer Night (1957) fulgte. I 1957 fik han hovedrollen overfor Debbie Reynolds i den romantiske komedie Tammy - bare 18 \xc3\xa5r, der i f\xc3\xb8lge en kritiker p\xc3\xa5 Chicago Tribune fik folk til at anse Nielsen som b\xc3\xa5de en drama-skuespiller og som en k\xc3\xb8n romantisk hovedrolleindehaver. Da han var utilfreds med kvaliteten af de film, han fik tilbudt, forlod han MGM, men ikke f\xc3\xb8r han gik til audition p\xc3\xa5 rollen som Messala i den historiske film Ben-Hur, men Stephen Boyd endte med at f\xc3\xa5 rollen. Efter han forlod filmselskabet spillede Nielsen hovedrollen i Disney-miniserien The Swamp Fox, som helten Francis Marion fra den amerikanske uafh\xc3\xa6ngighedskrig. Han reflekterede over serien i et interview i 1988, hvor han sagde: "Det var en stor oplevelse, for Disney-folkene lavede ikke deres serier som alle andre, som spr\xc3\xb8jter et afsnit ud om ugen...vi skulle kun lave et afsnit om m\xc3\xa5neden, og budgetterne var ekstremt h\xc3\xb8je for TV p\xc3\xa5 den tid. Vi optog p\xc3\xa5 udend\xc3\xb8rsscener frem for i billige studiekulisser. og i meget autentiske kostumer." Otte afsnit blev optaget og sendt mellem 1959 og 1961._NEWLINE_Hans optr\xc3\xa6den p\xc3\xa5 fjernsyn omfatter ogs\xc3\xa5 dele af Justice, Alfred Hitchcock Presents, The Virginian og The Wild Wild West. I 1961 spillede han hovedrollen i en politiserie, som foregik i Los Angeles, The New Breed. I 1964 havde han g\xc3\xa6steoptr\xc3\xa6den i et afsnit af Daniel Boone sammen med Fess Parker og i mindre rolle Jay Silverheels. I 1968 havde han en stor rolle i pilotfilmen for den popul\xc3\xa6re politiserie Hawaii Five-O og dukkede senere op i afsnittene i 7. s\xc3\xa6son. I 1969 havde han hovedrollen som politibetjent i The Bold Ones: The Protectors._NEWLINE_I 1972 optr\xc3\xa5dte Nielsen som skibets kaptajn i den stjernesp\xc3\xa6kkede katastrofefilm, SOS Poseidon kalder. Han spillede ogs\xc3\xa5 med i actionfilmen Project: Kill fra 1977, instrueret af William Girdler. Hans sidste dramarolle f\xc3\xb8r han prim\xc3\xa6rt fik roller i komedier var den canadiske katastrofefilm fra 1979, Byen br\xc3\xa6nder, i hvilken han spillede en korrupt borgmester. I 1980 havde han en mindre rolle i CBS-miniserien The Chisholms.\n_START_SECTION_\nH\xc3\xb8jt at flyve og H\xc3\xb8j pistolf\xc3\xb8ring\n_START_PARAGRAPH_\nNielsens birolle i H\xc3\xb8jt at flyve fra 1980 var et vendepunkt i hans karriere. Filmen, der er en parodi p\xc3\xa5 katastrofefilm som Zero Hour! og Airport, opbygger en komedie med skuespillere, som p\xc3\xa5 dav\xc3\xa6rende tidspunkt udelukkende var kendt for dramaroller (andre medvirkende var Robert Stack, Peter Graves og Lloyd Bridges). _NEWLINE_Kritikere roste filmen, som ogs\xc3\xa5 var popul\xc3\xa6r blandt publikum. Filmens instrukt\xc3\xb8rer, Jim Abrahams, David Zucker og Jerry Zucker, valgte Nielsen til hans rolle p\xc3\xa5 grund af hans evne til at spille "en fisk i vandet"." For Nielsen bet\xc3\xb8d H\xc3\xb8jt at flyve et skift fra dramaroller til et nyt fokus p\xc3\xa5 komedie med t\xc3\xb8r humor. Da det blev sagt, at hans rolle i H\xc3\xb8jt at flyve var i strid med hans type, protesterede Nielsen og udtrykte, at han "altid var blevet castet i strid med hans type f\xc3\xb8r" og at komedie var, hvad han virkelig \xc3\xb8nskede at lave._NEWLINE_Instrukt\xc3\xb8rerne, som var interesseret i den nye komedies succes, besluttede at overf\xc3\xb8re en lignende type komedie til tv, og de gav Nielsen hovedrollen i deres nye serie, Police Squad!. Serien introducerede Nielsen som Frank Drebin, den stereotype politibetjent, formet efter seri\xc3\xb8se karakterer i tidligere politiserier p\xc3\xa5 tv. Police Squad\'s \xc3\xa5bningssekvens var baseret p\xc3\xa5 politiserien M Squad fra 1950\'erne, (der havde Lee Marvin p\xc3\xa5 rollelisten), som startede med at en politibil k\xc3\xb8rte rundt i en m\xc3\xb8rk by, mens et bigband spillede en jazzet temasang i baggrunden. Speaket og seriens opbygning i mindre historier med epiloger var en henvisning til Quinn Martins politiserier som Flygtningen, The Streets of San Francisco, Barnaby Jones, The F.B.I. og Cannon. Ligesom i H\xc3\xb8jt af flyve spillede Nielsen en alvorlig rolle, hvis one-linere virkede uheldige ved siden af komedien, der fandt sted omkring ham. Selv om serien hurtigt stoppede efter kun seks afsnit, s\xc3\xa5 modtog Nielsen en nominering til en Emmy Award for Outstanding Lead Actor in a Comedy Series._NEWLINE_Han havde roller i ikke-komediefilm som Prom Night (1980) og Creepshow (1982), begge gyserfilm. Hans sidste dramarolle var som Allen Green, en voldelig alfons, som bliver dr\xc3\xa6bt i selvforsvar af Barbra Streisands rolle som luderen Claudia Draper i Martin Ritts retssalsdrama Nuts (1987)._NEWLINE_Seks \xc3\xa5r efter Police Squad! blev standset, besluttede seriens instrukt\xc3\xb8rer at lave en filmversion, som fik titlen H\xc3\xb8j pistolf\xc3\xb8ring. Nielsen vendte dermed tilbage til rollen som Frank Drebin. Filmen omhandlede en narkokriminel, der fors\xc3\xb8ger at dr\xc3\xa6be dronning Elizabeth II ved brug af hypnose. Drebin virkede ligesom l\xc3\xa6gen i H\xc3\xb8jt af flyve ikke bevidst om de absurditeter, der foregik omkring ham, ogs\xc3\xa5 n\xc3\xa5r han bidrog til dem. Nielsen sagde senere i et interview, at han havde udf\xc3\xb8rt mange stunt selv. Denne film indtjente over 78 mio. USD, og blev godt modtaget af kritikerne. _NEWLINE_H\xc3\xb8j pistolf\xc3\xb8ring blev fulgt af to efterf\xc3\xb8lgere: H\xc3\xb8j pistolf\xc3\xb8ring 2 1/2 (1991) og H\xc3\xb8j pistolf\xc3\xb8ring 33 1/3: Den ultimative forn\xc3\xa6rmelse (1994). H\xc3\xb8j pistolf\xc3\xb8ring 2 1/2 solgte for 86,9 mio. USD, mere end den oprindelige film, og H\xc3\xb8j pistolf\xc3\xb8ring 33 1/3: Den ultimative forn\xc3\xa6rmelse indtjente 51,1 mio. USD. Nielsen var \xc3\xa5ben overfor at spille med i en fjerde H\xc3\xb8j pistolf\xc3\xb8ring-film, selv om han tvivlede p\xc3\xa5, om den nogensinde ville blive indspillet._NEWLINE_Nielsen medvirkede kortvarigt i World Wrestling Federation-programmet i sommeren 1994 p\xc3\xa5 programmet WWF Monday Night Raw, hvor man profiterede p\xc3\xa5 rollen son Frank Drebin ved at ans\xc3\xa6tte Nielsen (og George Kennedy) som superdetektiver, der skulle opklare mysteriet vedr\xc3\xb8rende The Undertaker, som var forsvundet ved Royal Rumble i januar samme \xc3\xa5r.\n_START_SECTION_\nSenere komedier\n_START_PARAGRAPH_\nNielsen pr\xc3\xb8vede kr\xc3\xa6fter med en r\xc3\xa6kke lignende roller, men ingen af dem opn\xc3\xa5ede samme succes som rollen som Frank Drebin. Filmene efterlignede for det meste stilen i H\xc3\xb8j pistolf\xc3\xb8ring-serien med varierende succes blandt publikum og kritikere: mange fik d\xc3\xa5rlig kritik og fik d\xc3\xa5rlige salgstal. I 1986 spillede Nielsen en dramatisk og usympatisk rolle i komedien Skolens \'sorte\' f\xc3\xa5r. I 1990 optr\xc3\xa5dte Nielsen som en Frank Drebin-agtig rolle i en r\xc3\xa6kke reklamer i Storbritannien._NEWLINE_Selv om serien H\xc3\xb8j pistolf\xc3\xb8ring generelt parodierede politiserier, s\xc3\xa5 fokuserede Nielsens senere komediefilm p\xc3\xa5 specifikke m\xc3\xa5l. Kritikere sablede Repossessed (1990) og 2001: A Space Travesty (2001) ned, de var henholdsvis parodier p\xc3\xa5 Eksorcisten og Rumrejsen \xc3\xa5r 2001. Begge film fors\xc3\xb8gte at ramme den absurde komedieform, som Nielsen er kendt for, men de blev ikke godt modtaget. Selv en hovedrolle i Mel Brooks\' komiske gyserparodi, Dracula - En levende d\xc3\xb8dbider, opn\xc3\xa5ede ikke s\xc3\xa6rlig h\xc3\xb8je antal solgte billetter, selv om filmen tjente bedre ind, da den blev udsendt p\xc3\xa5 video. B\xc3\xa5de Spy Hard fra 1996 og D\xc3\xb8delig d\xc3\xb8dsensfarlig d\xc3\xb8d fra 1998, henholdsvis parodier p\xc3\xa5 James Bond-film og Flygtningen, blev mere popul\xc3\xa6re p\xc3\xa5 video, men blev ikke modtaget godt af kritikerne.\n_START_SECTION_\nSidste \xc3\xa5r\n_START_PARAGRAPH_\nSelv efter de 80 \xc3\xa5r fortsatte Nielsen sin aktive karriere. Han spillede en r\xc3\xa6kke seri\xc3\xb8se roller p\xc3\xa5 film og teater (som sit enmands-teatershow, hvor han spillede Clarence Darrow), og han medvirkede i eller lagde stemme til reklamer og tegneserien Zeroman hvor han var stemme for hovedrollen, og han medvirkede i b\xc3\xb8rneprogrammer og komediefilm. Hans s\xc3\xb8skendeforhold til hans \xc3\xa6ldre bror Erik Nielsen, en tidligere vicepremierminister i Canada, var emnet for en HBO-mockumentary kaldet The Canadian Conspiracy, i hvilken Nielsen optr\xc3\xa5dte sammen med andre prominente canadisk-f\xc3\xb8dte mediepersonligheder. Han var en kendisdeltager i CBS\'s Gameshow Marathon, hvor han spillede The Price Is Right, Let\'s Make a Deal, Beat the Clock og Press Your Luck til godg\xc3\xb8rende form\xc3\xa5l._NEWLINE_Nielsen var med i over 100 film og 1.500 tv-programmer i sin karriere og spillede over 220 forskellige roller.\n_START_SECTION_\nD\xc3\xb8d\n_START_PARAGRAPH_\nI november 2010 blev Nielsen indlagt p\xc3\xa5 et hospital i Fort Lauderdale i Florida for at modtage behandling for lungebet\xc3\xa6ndelse. Den 28. november meddelte Nielsens nev\xc3\xb8, Doug Nielsen, til en radiostation, at Nielsen var sovet ind kl. 17.30 grundet komplikationer opst\xc3\xa5et af lungebet\xc3\xa6ndelsen. Nielsen havde v\xc3\xa6ret omgivet af familie og venner. Han blev begravet p\xc3\xa5 kirkeg\xc3\xa5rden Fort Lauderdale Evergreen Cemetery.\n_START_SECTION_\nAnerkendelser\n_START_PARAGRAPH_\nBlandt mange h\xc3\xa6dersbevisninger modtog Leslie Nielsen i 1995 UCLA\'s Jack Benny Award for hans roller i komedier. I 1988 blev han person nummer 1.884, som fik en stjerne p\xc3\xa5 Hollywood Walk of Fame p\xc3\xa5 Hollywood Boulevard. I 2001 blev han indskrevet i Canada\'s Walk of Fame. Det f\xc3\xb8lgende \xc3\xa5r modtog han Order of Canada, selv om han p\xc3\xa5 dette tidspunkt ogs\xc3\xa5 var statsborger i USA. Den 19. maj 2005 m\xc3\xb8dte han dronning Elizabeth II under festligholdelsen af hans provins Saskatchewans 100-\xc3\xa5rs f\xc3\xb8dselsdag. I 1997 fik han en Golden Palm Star p\xc3\xa5 Walk of Stars i Palm Springs, Californien.'